《游灵岩观瀑布》
宋代·孙应时

一雨天气清，暑事亮未酷。
烦嚣念萧散，兹晨正休沐。
篮舆试经念，胜概入遐瞩。
纡余缘清溪，窈窕得幽谷。
一岩四壁净，千仞落飞瀑。
雷霆鞭蛰户，风雨撼林簏。
光寒白虹下，势剧天河覆。
缤纷曜冰雪，激射碎珠玉。
危亭著佳处，尽日看不足。
澒洞开心胸，眩晃新耳目。
龙脐更奇事，滴滴挂岩腹。
微吟忽忘归，俗驾不可宿。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。